- KIEK
- <
- 17
- >

17
Meacramootna kaŋtertaapna tɨp kirara morena meac aniaca opoik ŋgoreaca aŋgɨrinan
1 Ier 51.12-13, na KIEK 16.19, na 17.15, na 18.16, na 21.9Na an parmbaiapa mbut mbuniŋna mbaiŋna aiŋa morena ŋerŋgaura, parmbaiapa mbut mbuniŋna tuoŋgoura utiŋga eacrenanna, mina ianna kɨpca aukmo gaindopatna, “U kɨp. An meacramootna kaŋtertaapna tɨp kirara morina meaca puik anikmo an nambatta mbiraca eacrenan, ma ndona opoik ŋgoreaca aŋgɨna mamoek. Na ma titocna opoikca aŋgɨna moeknanmo, aku unmo waracnandet. 2 Ais 23.17, na Ier 51.7, na KIEK 14.8, na 18.3Na gan tiacarpaikna gagrirta ramtaɨr paŋainda, mina an meacramootna kaŋtertaapna tɨpemb ŋgorik wɨtta morinan.*Na an meacramootna kaŋtertaapna tɨpembca morena kambca, anna ma gainda wandacrena, meikramtaɨra Raraŋ Aetaniacmo tɨkcarica mina mɨrɨpraraŋapa, kabena tɨpemb ŋgorikca raŋgairena. Na an tɨpna kirara Raraŋ Aetaniacna lamnɨaca, anna ramtaɨra ndorita meik tɨkcarica, taŋga meacramootna kaŋtertaapna tɨp kirara morenan toc. Na gan tiacarpaikna meikramtaɨr muruŋ toco, mitoco an meacmo meacramootna kaŋtertaapna tɨp kirara morinan. Na mina ŋaŋao ndarurinan, anna ramootta wain pukca amba ŋaŋaorena kirar toc.”
3 KIEK 12.3, na 12.6, na 12.14, na 13.1, na 17.9, na 17.12Na an mbaiŋna aiŋa morena ŋeroŋa aukmo reik kocorta taup naaŋgɨ taŋrinan. Ri, Ŋeroŋ Ratta aukmo mbukca mɨn matɨkat. Na an taupca tɨkca aku watrinanna, meac ianna raŋna amna ŋgoaem kun laupna kopik nambatta mbiraca eacrena. Na an raŋna amna ŋgoaem kunna, mana tik nambatta iremb wɨt ŋgoinap eacrenan, na an irembca mina Raraŋ Aetaniacmo ainta peperena, kamb ŋgorikca muruŋa eacrenan. Na an raŋna amna ŋgoaem kunna, ma parmbaiapa mbut mbuniŋna paŋaindap eacrenan, na parniŋna mɨnna lacarpaika, an paŋaind nambatta gaca eacrenan. 4 Ier 51.7, na Esi 28.13-16, na Dan 11.38, na KIEK 14.8, na 18.6, na 18.12, na 18.16Na an meaca ma tik ŋgapaoc laupna kirar damniŋa mina kituknduk aniac mbuŋa oikrinanmo aoca eacrenan, na ma ainta lamboia mina golapa watur laiŋ puŋga mina morinanapa, kituknduk aniacna karorer mbuŋa mina morinanna, ma anna aoca eacrena. Na ma golna kaba ndona par mbuŋa utiŋga eacrenan. Na ainta meacramootna kaŋtertaapna tɨp kirar ŋgoinna, Raraŋ Aetaniacna lamnɨacmo ŋgadudukca watrenanapa an meacna tɨpemb ŋgadudukca, anna muruŋa an kaba mɨnna tɨkca eacrenan. 5 2 Te 2.7, na KIEK 14.8, na 16.19, na 18.2, na 18.9-10, na 19.2Na an meacna ŋgopaŋanna, mina mana ia tirra eacrenan. Na an ia ma kam roor ianna kirar toc, na an ina mɨnɨŋa gaind, “Auŋ aniac Babilon, na ma meacramootna kaŋtertaapna tɨp kirara morena meikpitikapa, gan tiacarpaikna muruŋcamiŋa eacrena tɨpemb ŋgorik koindta aem ŋgoin.” 6 KIEK 12.11, na 13.15, na 16.6, na 18.24, na 19.2Na an meaca ma Raraŋ Aetaniacna meikramtaɨrmo mo menacrinan, na anna an meikramtaɨra Iesusmo rɨpaca mana imo wiwitirenan. Na aku watrinanna, an meaca mina racaindpaikca amba, ma ramootta wain pukca amba ŋaŋaorena kirar toca eacrena. Na aku anna watca, aku ŋgep ŋgoreac ŋgoinna ŋgepca tamtam malamŋiat.
7 KIEK 13.1Ri, an mbaiŋna aiŋa morena ŋeroŋa aukmo gaindopatna, “Kaina moca u ŋgep ŋgoreac naŋgepca tamtamma lamŋirenan? An meacapa, an raŋna amna ŋgoaem kunna, manmo aŋgɨ taŋrenanna, anna an raŋna amna ŋgoaem kunna paŋaind parmbaiapa mbut mbuniŋapa parniŋna lacarpaikapnanna, maniŋa anna kam roor ianna reikmo, wandacrena. Na an kam roorna mɨnɨŋa iŋgorocrenan, anna aku unmo wandacnandet. 8 Ŋap 69.28, na Dan 7.7, na 12.1, na KIEK 11.7, na 13.1-3, na 13.8-10Na an raŋna amna ŋgoaem kunna u watrinanna, atua ma eacrinan, na mandeaca ma mba mac eacitndait. Na ma an aua mbitrem kocortanmo tɨkcarica ma laruca gacnandet, na ma kocnai taprekenandet. Na gan tiacarpaikna meikramtaɨra, Raraŋ Aetaniaca gan tiacarpaikca mo laru ŋgocor ndeacri, na mina irembca mana eteacna watna timbigta kapna inikca eac ŋgocor, mina an raŋna amna ŋgoaem kunmo watca, mina ŋgep ŋgoreacna ŋgepnandet. Na anna gaind, atua ma eacri, na mandeaca ma mba eacrenan, na iŋmbaia ma larunandet.
9 KIEK 13.1, na 13.18“Na ramootta iro laŋap te, ma an reacmo matau lamŋina mɨn. Na an parmbaiapa mbut mbuniŋna paŋainda, anna taukruir parmbaiapa mbut mbuniŋna ndandurena kirar toc. Na an meaca an taukruir parmbaiapa mbut mbuniŋ nambatta mbiraca eacrenan. 10 Na an paŋaind parmbaiapa mbut mbuniŋ toco gagrirta ramtaɨr paŋaind parmbaiapa mbut mbuniŋa ndandurenan. Na parmbaia menacrinan, na kabea mandeaca maeacreke, na ianna gagrirta ramoot paŋanna mba larureke. Na an kɨdrɨkca kɨpca larurinan, te, ma kɨdrɨk teker motemma eacnandet. 11 Na an raŋna amna ŋgoaem kunna atua eacrinan, na mandeaca ma eac ŋgocor, ma an parmbaiapa mbutremb mbonkacna gagrirta ramoot paŋanna kirar toco ndandurenan, na ma an parmbaiapa mbut mbuniŋna gagrirta ramtaɨr paŋaindta ian, na ma kocnaia taprekenandet.
12 Dan 7.24, na Sek 1.18-21, na KIEK 13.1“Na an parniŋna mɨnna lacarpaikca an raŋna amna ŋgoaemna paŋanna ŋgaca eacrenan, u watrinanna, anna gagrirta ramtaɨr paŋaind parniŋna kirar toca ndandurenan. Na mina gagrirta ramtaɨr paŋainda mba larureke. Na mina an raŋna amna ŋgoaem kunapmo gargar aŋgɨnandet, na mina gagrirta ramtaɨr paŋaindta kirar tocmo, kɨdrɨk teker motem niŋgikca eacnandet. 13 Na an gagrirta ramtaɨr paŋaindta nikinik iroara kabe niŋgikap eacraŋnandet, na mina ndorita iremb anikapa gagrarmo an raŋna amna ŋgoaem kunmo neaŋnandet. 14 Ier 50.44-45, na 1 Ti 6.15, na KIEK 16.14, na 19.19Na mina Sipsip Nuocap ruŋnandet, na Sipsip Nuoca ma minmo ruŋga mo iriknandet. Na ma kacootarta Kacoot Paŋan, na ma gagrirta ramtaɨr paŋaindta Gagrirta Ramoot Paŋan. Na meikramtaɨra muruŋa manap eacraŋna, ma minmo acrina wiwit, na ma minmo ndonan ŋgoinna larapacrina. Na mina mana kamb ŋgoinna raŋgairenan, an meikramtaɨrapa Sipsip Nuoca mina an runduŋmo mo iriknandet.”
15 Ais 8.7, na Ier 47.2, na KIEK 13.7Karica an mbaiŋna aiŋa morena ŋeroŋa aukmo gaind mac mbopatna, “An puik anikca an meacramootna kaŋtertaapna tɨp kirara morena meaca min nambatta mbiracrenanna, anna gan tiacarpaikna kabena pitrik waŋna meikramtaɨrapa, titocna tiktanapa, titocna auŋna kambtanapa, wiwittar anik muruŋa punica eacrenanna ndandurenan. 16 Ier 50.41-42, na Esi 16.37, na KIEK 18.8, na 18.16Na an parniŋna lacarpaika u watrinanna, an lacarpaikapa an raŋna amna ŋgoaem kunap, mina an meacramootna kaŋtertaapna tɨp kirara morena meacmo mba toŋgorena ŋgoin. Mina manmo mo ŋgoreac ŋgoinna monandet, na mana tik ŋgapaocmo muruŋcamiŋa pituknandet, na ma loorkamainda eacraŋnandet. Na mina mana tik budira amnandet, na manmo tac mbuŋa kocnaia rotacnandet. 17 2 Te 2.11, na KIEK 10.7Na Raraŋ Aetaniaca ma ndo an gagrirta ramtaɨr paŋaindmo iroar neaŋga, mina an reikca mo larunandet, na anna an reikca Raraŋ Aetaniaca atua mboprinanna, mina larunandet. Na mina iroar nikinik kabe niŋgikap, na mina gagrirta ramtaɨr paŋainda eacrena gagrarca mina aŋgɨrinan, na mina anmo raŋna amna ŋgoaem kunna neaŋnandet. Na mina ainda moca taŋca Raraŋ Aetaniaca mo ndoprina reikmo kocnai moi mainandet. 18 KIEK 12.4, na 16.19Na an meaca u watrinanna, anna ma an auŋ aniaca ndandurenan, ma gan tiacarpaikna gagrirta ramtaɨr paŋainda bubuocrena.”

- KIEK
- <
- 17
- >

17:1 Ier 51.12-13, na KIEK 16.19, na 17.15, na 18.16, na 21.9

17:2 Ais 23.17, na Ier 51.7, na KIEK 14.8, na 18.3

*17:2 Na an meacramootna kaŋtertaapna tɨpembca morena kambca, anna ma gainda wandacrena, meikramtaɨra Raraŋ Aetaniacmo tɨkcarica mina mɨrɨpraraŋapa, kabena tɨpemb ŋgorikca raŋgairena. Na an tɨpna kirara Raraŋ Aetaniacna lamnɨaca, anna ramtaɨra ndorita meik tɨkcarica, taŋga meacramootna kaŋtertaapna tɨp kirara morenan toc.

17:3 KIEK 12.3, na 12.6, na 12.14, na 13.1, na 17.9, na 17.12

17:4 Ier 51.7, na Esi 28.13-16, na Dan 11.38, na KIEK 14.8, na 18.6, na 18.12, na 18.16

17:5 2 Te 2.7, na KIEK 14.8, na 16.19, na 18.2, na 18.9-10, na 19.2

17:6 KIEK 12.11, na 13.15, na 16.6, na 18.24, na 19.2

17:7 KIEK 13.1

17:8 Ŋap 69.28, na Dan 7.7, na 12.1, na KIEK 11.7, na 13.1-3, na 13.8-10

17:9 KIEK 13.1, na 13.18

17:12 Dan 7.24, na Sek 1.18-21, na KIEK 13.1

17:14 Ier 50.44-45, na 1 Ti 6.15, na KIEK 16.14, na 19.19

17:15 Ais 8.7, na Ier 47.2, na KIEK 13.7

17:16 Ier 50.41-42, na Esi 16.37, na KIEK 18.8, na 18.16

17:17 2 Te 2.11, na KIEK 10.7

17:18 KIEK 12.4, na 16.19

© 2016 PBT